Biserica Romano-Catolică celebrează Învierea Domnului duminică, 31 martie 2024. În Duminica Paştelui - Învierea Domnului, papa Francisc a prezidat la ora 10.00, în Piaţa San Pietro, Sfânta Liturghie a Duminicii Învierii. Acum acesta transmite tradiţionalul mesaj pascal şi binecuvântarea apostolică "Urbi et Orbi" la balconul central al bazilicii Sfântul Petru.
Liturghia zilei Sfintelor Paşti, din ziua de duminică, se celebrează cu mare solemnitate. La începutul Liturghiei, credincioşii sunt stropiţi cu apă binecuvântată în noaptea precedentă pentru a aminti de Botez. Lumânarea pascală, o lumânare mare, simbol al Învierii lui Hristos, este aşezată lângă altar, relatează Agerpres. În 2024, credincioşii romano-catolici au început Postul Mare la 14 februarie, iar credincioşii greco-catolici la 18 martie, astfel că sărbătoarea Învierii are loc după ritul roman sau latin pe 31 martie, iar după ritul bizantin pe 5 mai.
În 2023, Suveranul pontif a prezidat slujba solemnă din duminica Învierii Domnului, în ziua de 9 aprilie, în Piaţa Sfântul Petru. Un covor alcătuit din 38.000 de flori donate de Ţările de Jos a decorat celebra piaţă din Roma.
După slujba oficiată de Giovanni Battista Re, decanul Colegiului Cardinalilor, papa Francisc a rostit, în balconul Bazilicii Sfântul Petru, mesajul şi binecuvântarea sa bianuală "Urbi et Orbi" ("Către oraş şi lume") în faţa unei mulţimi numeroase de credincioşi. La fel ca în anul precedent şi în 2023, mesajul suveranului pontif a acordat un loc special războiului din Ucraina.
În 2022, în ziua de 17 aprilie, în Piaţa San Pietro, papa Francisc a celebrat Sfânta Liturghie a Duminicii Învierii pentru aproximativ 50.000 de persoane strânse în Piaţa San Pietro - prima Liturghie de Paşti cu public după doi ani de restricţii impuse de pandemia Covid-19. Papa Francisc a participat, de asemenea, la "Resurrexit", un ritual străvechi de cinstire a unei icoane a Mântuitorului.
Fiți la curent cu ultimele noutăți. Urmăriți DCNews și pe Google News